32006R0122
L 022/3
JURNALUL OFÍCIAL AL UNIUNII EUROPENE
REGULAMENTUL (CE) NR. 122/2006 AL CONSILIULUI
din 23 ianuarie 2006
de modificare a Regulamentului (CE) nr. 74/2004 de instituire a unui drept compensatoriu definitiv la importurile de lenjerie de pat din bumbac originară din India
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (1) (denumit în continuare „regulament de bază”),
având în vedere articolul 2 din Regulamentul (CE) nr. 74/2004 al Consiliului din 13 ianuarie 2004 de instituire a unui drept compensatoriu definitiv la importurile de lenjerie de pat din bumbac originară din India (2),
având în vedere propunerea Comisiei prezentată după consultarea comitetului consultativ,
întrucât:
A. PROCEDURĂ ANTERIOARĂ
(1)
Prin Regulamentul (CE) nr. 74/2004, Consiliul a instituit un drept compensatoriu definitiv la importurile, în Comunitate, de lenjerie de pat din bumbac care intră sub incidența codurilor NC ex 6302 21 00 (coduri TARIC 6302210081 și 6302210089), ex 6302 22 90 (cod TARIC 6302229019), ex 6302 31 00 (cod TARIC 6302310090) și ex 6302 32 90 (cod TARIC 6302329019), originară din India. Având în vedere numărul ridicat de părți care au cooperat, s-a constituit un eșantion de producători-exportatori indieni, iar pentru societățile din eșantion s-au instituit rate individuale ale dreptului cuprinse între 4,4 % și 10,4 %, în timp ce celorlalte societăți care au cooperat, dar care nu au fost reținute în eșantion, li s-a atribuit o rată a dreptului de 7,6 %. Societăților care nu s-au făcut cunoscute sau care nu au cooperat la anchetă li s-a aplicat o rată a dreptului de 10,4 %.
(2)
Articolul 2 din Regulamentul (CE) nr. 74/2004 prevede că, atunci când un nou producător-exportator din India furnizează Comisiei elemente de probă suficiente pentru a demonstra că nu a exportat spre Comunitate produsele prevăzute la articolul 1 alineatul (1) din regulamentul menționat în perioada anchetei (de la 1 octombrie 2001 la 30 septembrie 2002) (primul criteriu), că nu este în legătură cu un exportator sau producător din India care face obiectul măsurilor compensatorii instituite de regulamentul menționat (al doilea criteriu) și că a exportat produsul în cauză în Comunitate după perioada anchetei pe care se bazează măsurile și că și-a asumat o obligație contractuală și irevocabilă pentru exportul unei cantități importante a produsului în Comunitate (al treilea criteriu), articolul 1 alineatul (3) din regulamentul menționat se poate modifica pentru a atribui acestui nou producător-exportator rata dreptului aplicabilă producătorilor care au cooperat, dar care nu au fost reținuți în eșantion (7,6 %).
(3)
În temeiul Regulamentului (CE) nr. 2143/2004 al Consiliului (3), pe lista producătorilor-exportatori indieni prevăzută în anexa la Regulamentul (CE) nr. 74/2004 au fost adăugate cincisprezece societăți.
B. CERERILE NOILOR PRODUCĂTORI-EXPORTATORI
(4)
Treisprezece societăți indiene au solicitat să nu fie tratate diferit de societățile care au cooperat la ancheta inițială, dar care nu au fost reținute în eșantion („statut de nou venit”).
(5)
Patru din aceste societăți nu au răspuns la chestionarul care le-a fost adresat, iar o societate nu a furnizat informațiile suplimentare solicitate după ce a trimis un răspuns incomplet. Prin urmare, nu s-a putut verifica dacă respectivele societăți îndeplinesc criteriile stabilite la articolul 2 din Regulamentul (CE) nr. 74/2004, iar cererea lor a trebuit să fie respinsă.
(6)
Celelalte opt societăți au răspuns la chestionarul destinat să verifice dacă îndeplineau criteriile stabilite la articolul 2 din Regulamentul (CE) nr. 74/2004.
(7)
Elementele de probă furnizate de cei cinci producători-exportatori indieni menționați anterior sunt considerate suficiente pentru a le acorda rata dreptului aplicabilă societăților care au cooperat și care nu au fost reținute în eșantion (7,6 %) și, prin urmare, pentru a le adăuga pe lista producătorilor-exportatori prevăzută în anexa la Regulamentul (CE) nr. 74/2004 (denumită în continuare „anexa”).
(8)
În ceea ce privește ultimii trei producători-exportatori indieni în cauză, doi au exportat produsul în cauză spre Comunitate în timpul anchetei inițiale (de la 1 octombrie 2001 la 30 septembrie 2002) iar unul nu a fost în măsură să prezinte elemente de probă care să ateste că nu a exportat spre Comunitate în decursul aceleiași perioade.
(9)
În aceste împrejurări, s-a considerat că cele trei societăți menționate anterior nu îndeplineau cel puțin unul din criteriile stabilite la articolul 2 din Regulamentul (CE) nr. 74/2004, și anume primul criteriu, astfel încât cererea lor a trebuit să fie respinsă.
(10)
Societățile cărora li s-a refuzat statutul de nou venit au fost informate cu privire la motivele acestei decizii și au avut posibilitatea de a-și face cunoscut punctul de vedere în scris.
(11)
Toate argumentele și comentariile prezentate de către părțile interesate au fost analizate și luate în considerare în mod corespunzător,
ADOPTĂ PREZENTUL REGULAMENT:
Articolul 1
Pe lista producătorilor-exportatori indieni prevăzută în anexa la Regulamentul (CE) nr. 74/2004 au fost adăugate următoarele societăți:
Alok Industries Limited
Mumbai
Texel Industries
Chennai
Textrade International Private Limited
Mumbai
Welspun India Limited
Mumbai
Yellows Spun and Linens Private Limited
Mumbai
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 ianuarie 2006.